Ego Hugo, dux Burgundię, notum facio omnibus presentes litteras inspecturis quod dilectus et fidelis noster dominus Andreas de Savoiseio et Petrus, frater ejus, Jerosolimam profecti, laude et assensu Mabilię, uxoris dicti Andree, et Pretronillę filię suę, in elemosinam dederunt Deo et ecclesię monasterii Putei Orbis, pro animabus suis et successorum, unum nemus vocatum nemus Putei Savoisii, situm in finagio de Verdenay, juxta granchiam de Frace, tenens ex una parte dicte grangię et nemoribus de Frace, pertinentibus monialibus de Juleio, et ex altera parte nemoribus dicti monasterii Putei Orbis vocatis le Bochot aux Dames, et combę vocatę Comba Putei Orbis. Preterea dederunt eidem ecclesię quatuordecim denarios censuales, qui in Monteforti debebantur eis. Et sciendum quod dictus Andreas, et dictus Petrus, frater ejus, et heredes eorum de cetero non possunt aliquid reclamare in dicto nemore et in dicto censu. In cujus rei testimonium ad petitionem dictorum Andreę et dicti Petri, fratris sui, sigillum nostrum presentibus apponi fecimus. Actum anno Domini millesimo ducentesimo tricesimo octavo mense decembri.